1Makkekkuwangngé passalenna sining wéré iya nabbéréyangngé Rohna Allataala. Passalenna iyaro, uwéloriwi naisseng Saudara-saudara iya sitongennaé.
2Engngerangngi makkedaé wettunna dé’pa muwissengngi Puwangngé, tappangaruko untu’ maccowériwi barahala iya pépé.
3Harusu’i muwisseng makkedaé tau iya ripimpingngé ri Rohna Allataala dé’ nawedding makkeda, "Tattanroi Yésus!" Makkuwatoro dé’ muwi séddi tau wedding makkeda, "Yésus ritu Puwang!" rékko iyaro tauwé dé’ naripimping ri Rohna Allataala.
4Engka maddupa-rupang wéré polé ri Allataala, iyakiya iya manenna nabbéréyangngi iyaro Roh iya séddié.
5Engka maddupa-rupang jama-jamang untu’ tumaningiwi Puwangngé, iyakiya Puwang iya ritumaningiyéro, Puwang iya tommi séddié!
6Engka maddupa-rupang cara jamai jama-jamanna Puwangngé, iyakiya iya mabbéré awatangeng untu’ iyaro lao ri tungke’ tau iyanaritu Allataala iya tommi séddié.
7Untu’ adécéngetta maneng, majjamai Rohna Allataala ri tungke’-tungke’ tau secara alé-alé.
8Lao riséddié tau, iyaro Roh-é mabbéréi amampungeng untu’ mabbicara sibawa akuwasang. Lao ri laingngé iyaro Roh iya padaé mabbéréi amampungeng untu’ pakatajangngi passalenna Allataala.
9Iyatoro Roh iya séddié mabbéréi lao ri tau iya séddié, amampungeng untu’ mateppe’ lao ri Kristus, na lao ri laingngé, iyaro Roh-é mabbéréi akuwasang untu’ pajjappai tauwé.
10Lao riséddié tau riwéréngngi kuwasa untu’ pakangka anu makalallaing sibawa lao ri iya laingngé riwéréngngi wéré untu’ mabbirittangngi rancana-rancanana Allataala. Lao ri iya laingngéssi iyaro Roh-é mabbéréi amampungeng pasilaingengngi kéga wéré polé ri Rohna Allataala sibawa kéga iya tenniyaé. Engka riwéréng amampungeng untu’ mabbicara sibawa maddupa-rupang basa iya makalallaingngé, sibawa engkato riwéréng amampungeng untu’ pakatajangngi bettuwanna iyaro sining basaé.
11Iya manennaro najamai iyaro Roh séddié bawang; tungke’-tungke’ tau riwéréng wéré iya mallaingngé situru élona muto iyaro Roh-é.
12Kristus iyanaritu pada-padai tubunna tolinoé; iyaro tubué séddimi iyakiya poléi ri maéga anggota. Iya manenna anggotaéro, namuni maégai, napappadaiwi séddié tubu.
13Makkuwatoro idi maneng, muwi tau Yahudi iyaré’ga tau tenniya Yahudié, ata-ata iyaré’ga tau maradéka’; idi maneng purani ricemmé ri Roh iya padaéro, kuwammengngi naripasséddiki ri tubunna Kristusro. Ripéneddingi maneng towi idi iyaro Roh iya séddié sibawa sukku.
14Saba’ iyaro tubué dé’ napolé riséddié anggota bawang iyakiya maéga anggotana.
15Rékko makkedai ajé, "Tenniyaka jari, rimakkuwannanaro tenniyaka bagiyanna tubué," tenniya bettuwanna iyaro makkedaé iyaro ajé’ tenniyai bagiyanna tubué.
16Sibawa narékko makkedai daucculingngé, "Saba’ tenniyaka mata, tenniyaka bagiyanna tubué," iyaro tenniyato bettuwanna makkedaé iyaro daucculingngé tenniya bagiyanna tubué.
17Akkalarapanna sininna iyaro tubué mancaji matai bawang, pékkugi iyaro tubué naulléi maréngkalinga? Iyaré’ga rékko sininna iyaro tubué mancaji daucculingngi bawang, pékkugi iyaro tubué marémmau?
18Riitani makkedaé Allataala taroi iyaro anggota-anggotaé ri tubué. Tungke’-tungke’ nataroi Allataala ri onronna situru élo-Na.
19Rékko iya manenna banna séddi bawang anggota, kégana riyaseng tubu?
20Jaji mémeng engka maéga anggota, iyakiya tubué banna séddi bawang.
21Rimakkuwannanaro, dé’ nawedding mataé makkeda lao ri limaé, "Dé’ uwapparelluwakko!" iyaré’ga ulué makkeda lao ri ajé, "Dé’ uwapparelluwakko!"
22Sibalé’na iyaro anggota-anggotana tubué iya riyangga’ malemmaé, riyapparelluwang senna’i;
23sibawa anggota-anggota iya riyangga’é dé’ namaéga angke’na, mala iyanaritu anggota-anggota iya riwéréngngé lebbi maéga angke’. Anggota-anggota tubu iya dé’é napaita magello, mala lebbi rijampangiwi.
24Anggota-anggota tubu iya magelloénna riita, dé’na napparelluwangngi pajjampata. Pura nasusunni Allataala tubutta makkuwaro rupanna angkanna anggota-anggota iya makurang mangke’é nawéréngngi lebbi maéga angke’na.
25Rimakkuwannanaro iyaro tubué dé’ natabbagé-bagé; tungke’-tungke’ anggota jampangiwi séddié sibawa laingngé.
26Rékko séddié anggota mapeddi, sininna anggota laingngé mapeddi towi; rékko séddié anggota ripoji, sininna anggota laingngé maccowé marennu.
27Iya maneng Saudara massibawa iyanaritu tubunna Kristus sibawa iko tungke’-tungke’to iyanaritu anggota polé ri tubuéro.
28Makkuwatoro ri laleng jema’é, purani napattentu Allataala onrong untu’ maddupa-rupang tau: Mula-mulanna rasul-rasul; maduwanna, nabi-nabi, matellunna guru-guru, nainappa mennang iya pakangkaé sining anu makalallaingngé, nainappa mennang iya riwéréngngé pangissengeng untu’ pajjappai tauwé, iyaré’ga untu’ tulungngi tau laingngé, iyaré’ga untu’ mappimping, iyaré’ga mabbicara sibawa basa iya makalallaingngé.
29Iya mennang tenniya maneng rasul, iyaré’ga nabi, iyaré’ga guru. Dé’ nappunnai maneng akuwasang untu’ pakangka anu makalallaingngé,
30iyaré’ga untu’ pajjappai tauwé, iyaré’ga untu’ lémbai iyaro sining basaé.
31Rimakkuwannanaro, sitinajako makkuraga tonget-tongeng untu’ lolongeng sining wéré iya kaminang pentingngé. Iyakiya iya mangoloéwé uppaitakko laleng iya kaminang makessingngé.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn